Gordhan trek streep in sandPravin Gordhan. Foto: GCIS Gordhan het Vrydag tydens ŉ PwC-funksie gesê Moyane se “uittarting” en “onwilligheid om verantwoordbaar aan die nuwe minister te wees”, is verdag. Hy het bevestig die Valke het vier dae voor Woensdag se begrotingsrede ŉ vraelys aan hom gestuur. Hy het gesê hy beskou die vraelys van die elite ondersoekeenheid as “totaal verregaande” en dit is ongehoord dat ŉ staatsentiteit ŉ minister aanval. Hy het gesê hy sal binnekort al die “feite op die tafel sit”. Gwede Mantashe, sekretaris-generaal van die ANC, het intussen die party se ondersteuning aan Gordhan benadruk en gesê daar is ŉ komplot om hom te ondermyn. Die Valke ondersoek bewerings van ŉ sogenaamde “rogue unit” binne die SAID en volgens Mantashe is hul jongste stap duidelik bedoel om die minister te ondermyn. “Die ANC loof die minister van finansies en sy span vir die harde werk wat hulle tot dusver gedoen het. Ons benadruk verder ons volle vertroue in die minister en sy span vir die werk waarmee hulle voortgaan,” het Mantashe in ŉ verklaring gesê. “Die inisiatiewe om sy werk te ondermyn is betreurenswaardig. Ons is uiters bekommerd daaroor dat die minister vier dae voordat hy sy begrotingsrede moes lewer, vrae van die Valke ontvang het. Die tyd waarop die vrae gestuur is, wys duidelik daar was pogings om die minister se aandag af te lei in hierdie belangrike tyd. Dit is nog meer ontstellend dat die vrae aan die media uitgelek is.” Moyane was nie Woensdag teenwoordig by ŉ mediakonferensie wat Gordhan voor sy begrotingsrede gehou het nie. Die hoof van die SAID is gewoonlik daar. Op ŉ vraag aan Gordhan oor waarom Moyane nie teenwoordig was nie, het hy gesê daar is steeds “kwessies” wat opgelos moet word. Moyane het glo die bewerings gedryf van ŉ onwettige spioenasie-eenheid wat gestig is toe Gordhan nog aan die hoof van die SAID was. Gordhan het dit egter ten sterkste ontken. Volgens mediaberigte het Gordhan gedreig om te bedank indien Moyane nie vervang word nie. Dit volg kort nadat pres. Jacob Zuma gesê het hy glo David van Rooyen is die beste persoon vir die pos. Die uitlating is deur sommige gesien as ŉ bevestiging van onenigheid tussen die presidensie en Tesourie oor die staatskas en die SAID.